送張尚書出鎮建寧
作者：徐璣
朝代：宋

paragraphs: 焚罷南坡藁，星華接履聲。
艱時曾倚重，鉤黨頼持平。
仲甫思全衮，元戎正本兵。
丰儀麟閣貴，威重犬戎驚。
聖主憂遐遠，朝端擇老成。
邇臣宣惠化，七嶺動懽情。
風俗移刀劍，田閭遂鑿耕。
試茶龍井碧，開硯鳳潭清。
秋日江沙渺，晴天鼓角鳴。
稻香隨使驛，桂影伴仙程。
美玉非藏韞，黄金笑滿籝。
寬和無白髮，卑遜有高名。
登用唐三世，樞機漢九卿。
鼎司虛正席，丹扆待忠誠。